A BIZOTTSÁG HATÁROZATA
(2005. október 17.)
a vadon élő madarak madárinfluenzájának felügyeletére vonatkozó kiegészítő követelményekről
(az értesítés a C(2005) 3877. számú dokumentummal történt)
(EGT vonatkozású szöveg)
(2005/731/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az egyes élő állatok és állati termékek Közösségen belüli kereskedelmében a belső piac megvalósításának céljával alkalmazandó állat-egészségügyi és tenyésztéstechnikai ellenőrzésekről szóló, 1990. június 26-i 90/425/EGK tanácsi irányelvre (1) és különösen annak 10. cikke (4) bekezdésére,
mivel:
(1)
A madárinfluenza ellenőrzésére vonatkozó közösségi intézkedéseket a madárinfluenza elleni védekezésre irányuló közösségi intézkedések bevezetéséről szóló, 1992. május 19-i 92/40/EGK tanácsi irányelv (2) állapította meg az állategészségügy védelmének és a baromfiágazat fejlődéséhez való hozzájárulásnak a biztosítása céljából.
(2)
2003 decemberében a délkelet-ázsiai országokban a nagy patogenitású madárinfluenza-vírustörzs (H5N1) által okozott nagyon súlyos madárinfluenza-járvány kitörése következtében a Bizottság elfogadta a bizonyos harmadik országokban előforduló madárinfluenzával kapcsolatos védekezési intézkedésekről szóló, 2004. február 6-i 2004/122/EK bizottsági határozatot (3).
(3)
E határozat, amelyet a betegség különösen nyugat felé történő terjedésének figyelembevétele miatt számos alkalommal módosítottak, rendelkezik a baromfihús, élő baromfi, egyéb élő madár és bizonyos baromfitermékek e harmadik országokból a Közösségbe történő behozatalának korlátozott kivétellel történő felfüggesztéséről. E tekintetben figyelembe vették különösen az Élelmiszerlánc- és Állat-egészségügyi Állandó Bizottság madárinfluenzával foglalkozó munkacsoportja 2005. augusztus 25-i és 2005. szeptember 6-i üléseinek következtetéseit.
(4)
A 2004/122/EK határozat hatályát vesztette, és helyébe a bizonyos harmadik országokban előforduló madárinfluenzával kapcsolatos védekezési intézkedésekről szóló, 2005. október 6-i 2005/692/EK bizottsági határozat (4) és az Oroszországban előforduló madárinfluenzával kapcsolatos egyes védekezési intézkedésekről szóló, 2005. október 6-i 2005/693/EK bizottsági határozat (5) lépett.
(5)
Ezentúl az állati eredetű termékek nem kereskedelmi célú behozatalából származó kockázat csökkentése miatt a Bizottság elfogadta a személyes fogyasztásra szánt állati eredetű termékek behozatala tekintetében ideiglenes védintézkedések megállapításáról szóló, 2002. december 9-i 2002/995/EK bizottsági határozatot (6). E határozat hatályát vesztette, és helyébe a személyes fogyasztásra szánt állati eredetű termékek behozatalára tekintettel intézkedések megállapításáról szóló, 2004. április 16-i 745/2004/EK bizottsági rendelet (7) lépett.
(6)
Továbbá a tagállamok 2002 óta programokat hajtanak végre a baromfi és a vadon élő madarak körében terjedő madárinfluenza felügyeletére vonatkozóan. E programokat a tagállamok baromfik és vadmadarak madárinfluenza-fertőzöttségére vonatkozó felmérési programjainak jóváhagyásáról szóló, 2002. augusztus 22-i 2002/673/EK bizottsági határozat (8) és a tagállamok által 2004 során a baromfik és a vadmadarak madárinfluenza-fertőzöttsége felmérési programjainak jóváhagyásáról és az e programok végrehajtását szolgáló közösségi pénzügyi hozzájáruláshoz szükséges jelentési és megfelelőségi szabályok meghatározásáról szóló, 2004. július 27-i 2004/630/EK bizottsági határozat (9) hagyta jóvá.
(7)
Legutóbb az ilyen programokat a tagállamok által 2005 során a baromfik és a vadmadarak madárinfluenza-fertőzöttsége felmérési programjainak jóváhagyásáról és az e programok végrehajtását szolgáló közösségi pénzügyi hozzájáruláshoz szükséges jelentési és megfelelőségi szabályok meghatározásáról szóló, 2005. október 17-i 2005/732/EK bizottsági határozat (10) hagyta jóvá, különös tekintettel az Élelmiszerlánc- és Állat-egészségügyi Állandó Bizottság madárinfluenzával foglalkozó munkacsoportja 2005. augusztus 25-i és 2005. szeptember 6-i üléseinek következtetéseire.
(8)
Az Élelmiszerlánc- és Állat-egészségügyi Állandó Bizottság madárinfluenzával foglalkozó munkacsoportja a 2005. szeptember 6-i ülésén többek között azt ajánlotta, hogy a vadon élő madarak körében előforduló rendkívüli elhullásokat és jelentős járványkitöréseket felügyelet alá kell helyezni és madárinfluenzára vonatkozó laboratóriumi vizsgálatokat kell elvégezni.
(9)
Ezért helyénvaló a meglévő közösségi szabályokat kiegészíteni és egyedi szabályokat meghatározni a vadon élő madarak és különösen a vadon élő vízi madarak körében előforduló járványok előfordulásának felügyeletére és vizsgálatára vonatkozóan.
(10)
Az ebben a határozatban foglalt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A tagállamok biztosítják, hogy az illetékes hatóságok megfelelő intézkedéseket hozzanak annak érdekében, hogy a vadon élő madarak védelmével foglalkozó szervezetek, vadásztársaságok és egyéb vonatkozó szervezetek haladéktalanul tájékoztassák az illetékes hatóságokat a vadon élő madarak és különösen a vadon élő vízi madarak körében előforduló bármely rendkívüli elhullásról vagy jelentős járványkitörésről.
2. cikk
(1) Az 1. cikkben előírt, az illetékes hatóságokhoz érkező értesítést követően, és bármikor, ha a madárinfluenzán kívüli más járvány tüneteit nem azonosították, a tagállamok haladéktalanul biztosítják, hogy:
a)
megfelelő mintákat gyűjtenek az elhullott madarakból és ha lehet, más olyan madarakból, amelyek kapcsolatba kerültek az elhullott madarakkal; valamint
b)
ezeket a mintákat laboratóriumi vizsgálatoknak vetik alá madárinfluenza-vírus kimutatása érdekében.
(2) A tagállamok pozitív, az (1) bekezdés b) pontjában említett, nagy patogenitású madárinfluenza-vírust kimutató laboratóriumi vizsgálati eredmények esetében erről haladéktalanul tájékoztatják a Bizottságot.
3. cikk
A tagállamok módosítják jogszabályaikat, hogy azok megfeleljenek e határozatnak, és a megfelelő módon haladéktalanul közzéteszik az elfogadott intézkedéseket. Erről haladéktalanul tájékoztatják a Bizottságot.
4. cikk
Ezt a határozatot 2006. január 31-ig kell alkalmazni.
5. cikk
E határozatnak a tagállamok a címzettjei.
Kelt Brüsszelben, 2005. október 17-én.